Brakar

Brakar er merkenavnet på kollektivtrafikktjenestene i Buskerud og navnet på Buskerud fylkeskommunes administrasjonselskap med ansvar for utvikling, bestilling, drift og samordning av kollektiv persontransport og skoleskyss i hele fylket. Selskapet overtok dette ansvaret fra Vestviken Kollektivtrafikk fra og med 1. juli 2010, først som Buskerud Kollektivtrafikk, siden som Brakar fra 1. mai 2012. Brakar har kun busstrafikk, ikke båt eller tog. Bussene kjøres av frittstående selskaper på brutto anbudskontrakter.

Brakars ruter deles visuelt opp i konseptene Brakar By og Brakar Region. Brakar By har lysegule busser, er rene innenbysruter og finnes kun i byene Drammen, Hønefoss og Kongsberg. Brakar Region gjelder alle øvrige ruter i fylket som kjøres på anbudskontrakt. Regionbussene har en lys grønnfarge, identisk med den som brukes av Ruter Region.

Fra og med 31. august 2015 har Brakar en soneinndeling som følger kommunegrensene, som vil si at det er 21 soner mot 70 tidligere.

Historie
Våren 2009 ønsket Buskerud å trekke seg ut fra Vestviken Kollektivtrafikk-samarbeidet med fylkene Telemark og Vestfold, og heller starte sitt eget selskap. Selskapet Buskerud Kollektivtrafikk AS ble derfor stiftet 26. oktober 2009, med fylket (67,65 %) og 18 av fylkets 21 kommuner (32,35 %) som eiere. De tre kommunene som valgte å stå utenfor var Drammen, Lier og Nore og Uvdal. Kommunene Kongsberg, Nedre Eiker, Ringerike, Røyken og Øvre Eiker hadde eierposter på 3-6 prosent, mens øvrige kommuner hadde eierposter på mellom 0,2 og 2 prosent.

1. mai 2012 endret selskapet identitet til Brakar, som spiller på fylkets heraldiske symbol; bjørnen, men selskapets formelle navn ble ikke endret til Brakar AS før i desember 2013. Fram til da hadde et lite forlag i Drammen, som blant annet har gitt ut enkelte bøker om busshistorien i byen, gått under navnet Brakar AS.

Etter en evaluering ønsket fylkeskommunen i slutten av 2012 å kjøpe ut alle kommunene for å eie selskapet alene. Dette ble gjennomført i løpet av første halvår 2013, og nytt styre ble satt i juni samme år.

Bussanbud
I perioden fra juli 2012 til august 2016 var det anbudsoppstart på alle ruteområder i Buskerud. Disse kjøres på bruttokontrakter av Norgesbuss og Vy Buss, bortsett fra noen småruter som kjøres av underentreprenører. Blant annet kjøres en skolerute i Hokksund av Th. Liens Turistbusser.

Referanser

Eksterne lenker
 

Norske selskaper med offentlig eierskap
Selskaper etablert i 2009
Kollektivtransportforvaltere i Norge
Kollektivtransport i Viken